Niha Keriso

jmpl|Itema wanasa Yesu moroi khö Yohane
Niha Keriso no töi nibe'e khö ndra solohi khö Keriso. Molo'ö zura Halöŵö Zinenge (Protestan) ma Halöŵö ndra Rasul (Katolik), te'oguna'ö wanötöi andre si föföna sibai ba mbanua Antiokhia Aefa we'amöi tou Geheha Ni'amoni'ö yaŵa ndra nifahaö Yesu muzawili Duria Somuso Dödö khö Yesu andrö ba gotalua niha si tenga niha Yahudi. Molo'ö tradisi ndra niha Keriso föna alio sibai monönö wa'ato niha Keriso irege ba zi lö arara so tölu nahia si tobali pusat wa'anihakeriso ba ginötö da'ö, ya'ia ba Roma, Antiokhia ba Alexandria. Ba Antiokhia andre si föföna sibai latötöi ndra samati khö Yesu andrö niha Keriso.

Töi Keriso sindruhunia tenga töi simane töi niha, bahiza no töi wa'abalugu. Börö da'ö töi Keriso no töi fa'abalugu nibe'e khö Yesu, ba li Yunani χριστός ma famoligö ya'ia Christos, eluahania nibaoyoini. Na laŵa'ö wa Yesu andrö no Keriso, eluahania no ibayonini ia Lowalangi tobali razo ndra niha solo'ö khönia. Da'a dane-dane wamati ba fa'anihakeriso, ya'ia da'ö manema wa Yesu andrö no razo, bakha ba gamatöröŵania auri zolohi khönia ba la'o'ö goroisania.

Töi fa'abalugu simane ba li Ibrani latötöi מָשִׁיחַ (famoligö ya'ia māšīyaḥ ma Mesiah). Moroi ba li Ibrani andre ofeta ia khöda ba li Indonesia ni'ohe li Arab مسيح (famoligö ya'ia masîḥ ma asese laŵa'ö Almasih). Terongo ia göi ba wangerai ndröfi Masehi, eluahania ndröfi i'otarai wa'atumbu Keriso.

Ba zi ngahönö fakhe si föföna tola taŵa'ö ha sambua ndra niha Keriso, heŵa'ae no tedönia'ö ira ba zi lima patriarkat i'otarai ngaotu fakhe si-5: Patriarkat Roma, Patriarkat Antiokhia, Patriarkat Alexandria, Patriarkat Konstatinopel ba Patriarkat Yerusalem. Ya'ira andre fefu no Gereja si ha sambua irege aboto dania Gereja tobali dombua me 1054: niha Keriso Ortodoks (moroi ba Patriarkat Konstantinopel) ba niha Keriso Katolik, börö wabagosali ba wamahaö nifotöi filioque. Lima ngaotu fakhe aefa da'ö aboto zui Gereja andre aefa Konsili Trente (1545–1563) tobali niha Keriso Katolik ba niha Keriso Protestan, solo'ö khö Martin Luther, samörötaigö wamahaö si to'ölö latötöi ba li Indonesia ajaran pembenaran me 1517. Aefa da'ö agaboto zui Gereja Protestan tobali oya sibai nifotöi ngawalö denominasi.

Ero röfi i'otarai 18 irugi 25 mbawa si sara, lafalua ya'ira Gereja-Gereja Kristen migu wangandrö ba wa'asambua niha Keriso, si no tobali to'ölöa i'otarai 1908. Börö simane niŵa'ö Yesu samösa, hewisa tola faduhu dödö niha gulidanö khö ndra niha Keriso na oi fabö'ö-bö'ö ira ma gerejara? Töra moroi ba da'ö itaria na i la'uduni nawöra. Na simanö gamuatara, hewisa tola la'ila niha wa ya'ira andre sindruhu solohi khö Yesu? Börö da'ö heŵa'ae no oi fabö'ö-bö'ö gereja si so ma'ökhö, lö aetu itörö dödöra wangandrö Yesu samösa me imane,... tenga ha salahi ndra nifaha'ögu mangandrö ndra'o, bahiza göi salahi ndra niha samati khögu, börö duria nifa'emara, ena'ö ha sambua ira. Simane ya'ugö ama ba ha sambua khögu ba ya'o ha sambua khöu, ya simanö göi ira ha sambua ba khöda, ena'ö faduhu dödö niha gulidanö, wa ya'ugö zamatenge ya'o. No ube'e khöra lakhömi andrö, nibe'eu khögu, ena'ö ha sambua dödöra, simane tödöda andrö, si ha sambua. Da'ö mbörö wa so nifotöi ekumene, si tobali lala ba wangosambua'ö mangawuli ndra niha Keriso si no agaboto ba oi fabö'ö-bö'ö.

Umbu

Khai-khai baero 

 Joint Declaration on the Doctrine of Justification, The Lutheran World Federation, 2000, mufaigi me 6 Agustus 2022.

Kategori:Agama Kristen
Kategori:Agama niha Keriso